Direksie Struktuur - SSK
Jy is hier:Tuis/Oor Ons/Direksie Struktuur
SSK-raadslede is almal boere en die landbou lê hulle na aan die hart. Hulle spog met eerstehandse kennis van die bedryf en lei SSK om sukses te verseker vir ons lede se besighede. Hulle stel dit hul prioriteit om te verseker dat die organisasie aan die wense van die lede sowel as die gemeenskap voldoen.
Dirk van PapendorpVoorsitter
Schalk ViljoenOnder Voorsitter
Schalk is 'n boorling van Riviersonderend, waar hy in 1984 gematrikuleer het. Tans is hy woonagtig op die plaas Van der Wattskraal. Na matriek studeer hy aan die Landboukollege Grootfontein wat spesialiseer in skaap en wol as hoofvakke. Hy boer met graan en merinoskape in wisselbou met lusern en medicweidings sedert 1991 in die Stormsvlei en Riviersonderend area. Schalk het die afgelope tien jaar gedien onder meer as hoofbestuurslid van GraanSA, op die direksies van AgriWeskaap en Agrimega, as Trustee van die Wintergraantrust en is verkies tot SSK se direksie in 2012. Hy is getroud met Landi en hulle het twee seuns, Schalk – Willem en ­Ben. Sy vrye tyd spandeer hy saam met sy familie en speel ook per geleentheid 'n bietjie gholf. Landbou in die Overberg is sy passie en hy glo daar is geen beter plek om met graan en skape te boer as juis hier aan die Suidpunt van Afrika nie.
Adriaan het in 1995 aan die Hoërskool Oakdale op Riversdal gematrikuleer. Daarna het hy die graad B Agric Admin by universiteit Stellenbosch verwerf. Adriaan is tydelik as Direkteurslid aangestel in Augustus 2008 waarna hy in 2009 permanent deel geword het van SSK se direksie. Hy is ook direkteur by Soill. Hy het eers in Noord- Amerika gaan werk voordat hy begin boer het saam met sy Pa (Dirkie) in 2001. Hy bly op die plaas Wankie in Heidelberg distrik. Hy en sy vrou Letetia het drie seuns. Die boerdery bestaan 100% uit kontantgewasse. Bewaringsboerdery is sy passie.
Thys matrikuleer in 1999 by Hoërskool Swellendam. Daarna voltooi hy 'n Landboubestuurskursus op Saasveld, George. Hy begin in 2003 saam met sy pa boer in 'n gemengde boerdery naby Swellendam en fokus tans op die graan‐ en skaapvertakking op die plaas.
Hampie het grootgeword net buite Swellendam op hul familieplaas, Mopama. Hy matrikuleer aan Hoërskool Swellendam in 1990, waar hy ook as Hoofseun dien. Hy verwerf hierna die grade B.Comm, B.Comm (Hons), asook M.Comm (Vervoer Ekonomie) aan die Universiteit van Stellenbosch. Hy ondergaan opleiding by HES-ISER (School of International Economics, Rotterdam, Nederland) asook Bidvest se Uitvoerende Bestuursopleiding by Wits Besigheidskool.
In 2018 keer hy en sy gesin terug na Swellendam en Lourens Broers Boerdery toe. Hy was voor dit vir 20 jaar werksaam in die korporatiewe sektor, onder andere by Bidvest SABT (South African Bulk Terminals), waar hy van 2010 tot 2018 Besturende Direkteur was. Die grootste gedeelte van sy ervaring is opgedoen in bestuursposisies by maatskappye met noue betrokkenheid in die landbou sektor. Hier kry hy blootstelling aan hoëvlak strategiese besluitneming met industrie leiers in die Suid-Afrikaanse en internasionale besigheidswêreld.
Jonathan het grootgeword op hul familieplaas, Lismore, buite Suurbraak in die Swellendam distrik, en matrikuleer in 2000 te Hoërskool Swellendam. Hy studeer aan Prestige College waar hy MSCE, MSCD asook Network Integration en Systems Technology kwalifikasies behaal. Gedurende hierdie tyd dien hy op die Studenteraad, asook as Primarius van sy koshuis. Na afloop van sy studies gaan werk hy in Engeland as Dosent in Inligtingstegnologie. Hy keer in 2007 terug na Suid-Afrika en boer sedertien voltyds op die familieplaas.
Jonathan dien as Voorsitter van die Suid-Kaap Jersey-klub vanaf 2009 tot 2011, waar hul gedurende hierdie tyd die suksesvolle Suid-Kaap Kudde Kompetisie loods, wat steeds vandag gewild is. In 2015 word hy verkies tot die Wes-Kaapse Bestuur van die Melk Produsente Organisasie (MPO), 'n posisie wat hy vandag steeds beklee. Hy word verder verkies as Direkteur van Mooivallei Suiwel gedurende 2019. Hy is 'n suiwelboer in hart en siel. Hy is getroud met Mariëtte en het 3 kinders.